লোকসভার রণক্ষেত্রে এবার ‘জায়েন্ট কিলার’ হতে চান মানস ভুঁইয়া। দল বদলের পরে খুনের মামলা থেকে মুক্তি, রাজ্যসভার সাংসদ পদ, স্ত্রীকে বিধায়ক বানানো মানস-সফরের পরবর্তী লক্ষ্য মেদিনীপুর লোকসভা আসনে সম্ভাব্য বিজেপি প্রার্থী দিলীপ ঘোষের প্রতিপক্ষ হওয়া। প্রবীণ অভিনেত্রী সন্ধ্যা রায়ের পরিবর্তে মানস ভুঁইয়াকে যে তৃণমূলনেত্রী প্রার্থী করতে চান, সে বার্তা ইতিমধ্যেই পৌঁছে গিয়েছে পশ্চিম মেদিনীপুর জেলা নেতৃত্বের কাছে। আর তা নিয়ে স্বাভাবিক ভাবেই তৈরি হয়েছে মিশ্র প্রতিক্রিয়া। কারণ, মেদিনীপুর কেন্দ্রে ২০১৪-র মতো এ বারেও বাইরের কোনও তারকা প্রার্থী হবেন বলেই এতদিন ধারণা ছিল জেলা তৃণমূলের কাছে। তেমন ধারণার মধ্যেই জেলায়  এখন জোর কদমে চলছে ‘মানস’ জল্পনা। জেলার এক নেতার বক্তব্য, ‘‘এটা এখন আর জল্পনা নয়, মানস ভুঁইয়াই প্রার্থী হচ্ছেন।’’

এই বিষয়ে অন্যান্য খবর

তৃণমূল সাংসদকে অকথ্য গালাগাল তৃণমূল কর্মীরই, গ্রেফতার করল পুলিশ


এখনও পর্যন্ত বিজেপি সূত্রে যা খবর, তাতে রাজ্য সভাপতি দিলীপ ঘোষ লোকসভা নির্বাচনে মেদিনীপুর আসনে লড়বেন। রাজনৈতিক মহলের বক্তব্য, খড়্গপুর সদরের বিধায়ক দিলীপ ঘোষ এই আসনে লড়লে সেটা তৃণমূল কংগ্রেসের কাছে বড় চ্যালেঞ্জ হয়ে উঠতে পারে। গত লোকসভা নির্বাচনে এই কেন্দ্র থেকে জয় পেয়েছিলেন অভিনেত্রী সন্ধ্যা রায়। কিন্তু এ বার আর তারকা নয়, বিজেপি রাজ্য সভাপতির বিরুদ্ধে কোনও রাজনৈতিক ব্যক্তিত্বকেই প্রার্থী করতে চান মমতা বন্দ্যোপাধ্যায়। আর সেই প্রার্থী হিসেবে নেত্রীর পছন্দ সবংয়ের প্রাক্তন কংগ্রেস বিধায়ক তথা তৃণমূল কংগ্রেসের রাজ্যসভার সাংসদ মানস ভুঁইয়া। তৃণমূল সূত্রের দাবি, নেত্রীর পছন্দ ইতিমধ্যেই জেলাকে জানিয়ে দেওয়া হয়েছে।

গত বিধানসভা নির্বাচনের প্রচারে। — ফাইল চিত্র
প্রাক্তন প্রদেশ কংগ্রেস সভাপতি মানস ভুঁইয়া তৃণমূল কংগ্রেসে যোগ দেন ২০১৬ সালের সেপ্টেম্বরে। বাম জমানায় দীর্ঘদিন বিধায়ক থেকেছেন, কিন্তু দলের দুর্বলতা তাঁকে ক্ষমতার অলিন্দে যেতে দেয়নি। প্রথম বার তৃণমূল কংগ্রেস ও কংগ্রেস জোট ক্ষমতায় আসার পরে মন্ত্রিত্ব পেয়েছিলেন। কিন্তু দলের জোট ছাড়ার সিদ্ধান্ত বেশিদিন মন্ত্রিত্ব ভোগ করার সুযোগ দেয়নি। গত বিধানসভা নির্বাচনের আগে ফের ক্ষমতার অলিন্দে ফেরার স্বপ্ন দেখেছিলেন। উদাত্ত কণ্ঠে সূর্যকান্ত মিশ্রকে মুখ্যমন্ত্রী হিসেবে ঘোষণাও করে দিয়েছিলেন। কিন্তু সেই স্বপ্নও বাস্তবায়িত হয়নি। ক্ষমতার বৃত্তে ফিরতে শেষে তৃণমূল কংগ্রেসে যোগ দেন সবংয়ের ডাক্তারবাবু বিধায়ক মানস ভুঁইয়া।
প্রথম মমতা বন্দ্যোপাধ্যায় মন্ত্রিসভায় হয়েছিলেন ক্ষুদ্র ও অতিক্ষুদ্র শিল্প এবং সেচ দফতরের মন্ত্রী। কিন্তু সে তো মাত্র বছর দেড়েকের জন্য। কিন্তু তৃণমূল কংগ্রেসে যোগ দেওয়ার পরে আর মন্ত্রিত্ব পাননি। শোনা গিয়েছিল, তিনি পশ্চিম মেদিনীপুর জেলা সভাপতির দায়িত্ব পাবেন। কিন্তু সেটাও গোষ্ঠীদ্বন্দ্বের কারণে সম্ভব হয়নি। পরে রাজ্যসভায় পাঠান মমতা বন্দ্যোপাধ্যায়।
সবং বিধানসভা কেন্দ্রটিও থেকে যায় ভুঁইয়া পরিবারের হাতে। মানস রাজ্যসভায় যাওয়ার পরে উপনির্বাচনে সবং কেন্দ্র থেকে বিধায়ক হন স্ত্রী গীতারানি ভুঁইয়া। এখন মানসকে দিলীপ ঘোষের বিরুদ্ধে প্রার্থী করতে চান মমতা বন্দ্যোপাধ্যায়। তৃণমূল সূত্রের খবর, রাজি মানস ভুঁইয়াও। যদিও এ ব্যাপারে প্রশ্ন করা হলে সাংসদ মানস ভুঁইয়া বলেন, ‘‘না, এ রকম কোনও কথা হয়নি। লোকসভা নির্বাচনে প্রার্থী হওয়ার জল্পনা একেবারেই ঠিক নয়।’’
মেদিনীপুর লোকসভা কেন্দ্র এক সময়ে কংগ্রেসের হাতে থাকলেও বাম জমানার শুরু থেকেই এই আসন ছিল সিপিআই-এর দখলে। সিপিআইয়ের নারায়ণ চৌবে, ইন্দ্রজিৎ গুপ্ত, প্রবোধ পণ্ডারা জিতেছেন ন’বার। গত লোকসভা নির্বাচনে সেই কেন্দ্রেই প্রবল মমতা-হাওয়া জিতিয়ে দেয় তৃণমূল কংগ্রেস প্রার্থী সন্ধ্যা রায়কে। কিন্তু গত পাঁচ বছরে শারীরিক কারণে নিজের কেন্দ্রে একেবারেই সময় দিতে পারেননি সাংসদ সন্ধ্যা রায়। এই নিয়ে অভিযোগ তোলে জেলা তৃণমূল কংগ্রেস। এবার তাই সন্ধ্যা রায়কে যে আর প্রার্থী করা হবে না, সেটা একরকম নিশ্চিত ছিল। শোনা যাচ্ছে, মানস ভুঁইয়া লোকসভা ভোটে জয় পেলে তাঁর জায়গায় সন্ধ্যা রায়কে রাজ্যসভায় পাঠানো হতে পারে। 
তবে মেদিনীপুর কেন্দ্রে মানস ভুঁইয়ার লড়াই খুব একটা সহজ হবে না বলেই মনে করছে জেলার রাজনৈতিক মহল। বিজেপি যদি সত্যিই রাজ্য সভাপতি দিলীপ ঘোষকে প্রার্থী করে, তবে সেটা আরও কঠিন হবে। প্রথমত এই আসনকে পাখির চোখ করেছে বিজেপি। রাজ্য সভাপতি প্রার্থী হলে সর্বশক্তি দিয়ে ঝাঁপাবেন নরেন্দ্র মোদী, অমিত শাহরা। দ্বিতীয়ত জেলা তৃণমূল কংগ্রেস মানস ভুঁইয়ার শুভাকাঙ্ক্ষী থাকলেও বিরোধীর সংখ্যাই বেশি। এক কালের কংগ্রেস নেতাকে এখনও সে ভাবে কাছের করে নিতে পারেননি দলের নেতারা। অমূল্য মাইতি গোষ্ঠীর সঙ্গে মানস ভুঁইয়া গোষ্ঠীর সংঘাত জেলার আট থেকে আশি— সকলেরই জানা।   
মেদিনীপুর লোকসভা কেন্দ্রের মধ্যে এগরা, দাঁতন, কেশিয়ারি, নারায়ণগড়, খড়্গপুর সদর, খড়্গপুর ও মেদিনীপুর— এই সাতটি বিধানসভা রয়েছে। এর মধ্যে খড়্গপুর সদর, খড়্গপুর ও কেশিয়ারি বিধানসভা এলাকায় বিজেপির শক্তি থাকলেও বাকি চার বিধানসভা এলাকায় এখনও তৃণমূল কংগ্রেসই শক্তিশালী। তবুও সর্বত্রই একই প্রশ্ন— মানস ভুঁইয়া তৃণমূলের নেতা, কর্মী, সমর্থকদের মধ্যে কতটা গ্রহণযোগ্য হবেন?